Listautumiset pörssiin jatkuvat heilunnasta huolimatta | Kauppalehti
27.9.2016 04:30 päivitetty 27.9.2016 11:11
*Laskettu pörssin keskiarvon P/E-, EV/EBIT-lukujen perusteella markkina-arvot ja yhtiön 2015 taseen oman pääoman arvo. Näistä korkein valittu. Laskelma ei huomioi yhtiön näkymiä.
Syksyllä pörssiin odotetaan vielä muutamaa yritystä. Potentiaalisia listautujia on jopa 15.
DNA:n listautuminen olisi toteutuessaan yksi 2010-luvun suurimmista anneista.”
Jo viides yritys on listautumassa Helsingin pörssiin tänä vuonna. Ohjelmistoyhtiö Vincit aloittaa osakeannin tänään tiistaina.
Yritykset menevät pörssiin huolimatta epävarmasta markkinaympäristöstä. Suomen talouden kehitys näyttää epävarmalta, eikä maailmallakaan kehitys ole järin selkeää. Kesäkuun brexit-äänestys vavisutti pörssikursseja.
Asiantuntijat uskovat kuitenkin, että loppuvuonna Helsingissä on odotettavissa Vincitin lisäksi vielä 2-3 listausta. Tällöin vuoden kokonaissaldo nousisi enintään kahdeksaan listautujaan, kun vuonna 2015 listautumisia oli 11.
”Näppituntuma on, että kuumin buumi on pikkuisen hellittämässä, mutta lukema on suunnilleen sama kuin viime vuonna. Ihan hyvä vuosi”, sanoo Nordnet Suomen maajohtaja Niklas Odenwall.
Odenwall uskoo, että epävarmuus Suomen talouden kehityksestä vaikuttaa yritysten listautumisintoon.
”Ensi vuonna on uudet pelit, mutta silloinkin kehitys riippuu makrotaloudesta.”
Osakesäästäjien Keskusliiton toimitusjohtaja Antti Lahtisen mielestä listautumisten määrä on ollut ”kohtuullinen” tänä vuonna.
”Viime vuosi oli pitkästä aikaa erinomainen listautumisvuosi. Tänä vuonna ei ehkä päästä ihan samaan.”
Viime vuonna oli enemmän osakeanteja kuin edellisen kolmen vuoden aikana yhteensä. Alan toimijat ovat ilolla tervehtineet kehitystä.
”Sellaiset puheet, että Helsingin pörssi kuolee, ovat loppuneet, vaikka Ruotsilla on suuri etumatka meihin”, Odenwall sanoo.
Kauppalehti laati listan potentiaalisista listautujista, joita on yhteensä 15. Kaikkia ei odoteta pörssiin tänä vuonna, mutta etenkin DNA:n ympärillä odotukset käyvät kuumina.
DNA:n listautumisesta on puhuttu vuosia ja sen on ennakoitu toteutuvan tänä syksynä.
Yhtiö ei ole vielä virallisesti ilmoittanut annista. Toteutuessaan se olisi 2010-luvun yksi suurimmista anneista.
Sähköisen taloushallinnon ohjelmistoja tekevä Heeros on kertonut listautuvansa tänä syksynä. Yhtiön tavoitteena on olla listautumiskunnossa kolmannella vuosineljänneksellä.
Pörssiin voi päätyä myös käytettyjä autoja kauppaava Kamux, joka keskeytti annin toukokuussa maksamatta jääneiden verojen vuoksi. Yhtiö voi tehdä paluun, koska sijoittajien kiinnostus oli yhtiön mukaan vahvaa.
Henkilöstö-, ulkoistus- ja majoituspalveluista tunnettu Barona Group on ilmoittanut pohtivansa pörssilistausta. Viime vuoden konsernitilinpäätös oli ensimmäistä kertaa listautumisen edellyttämässä ifrs-muodossa. Yhtiö on samalla myös irrottamassa majoituspalveluyhtiö Forenomin erikseen muusta Baronasta.
Moni listautuja siirtyy pörssiin pääomasijoittajien salkusta. Alan etujärjestön Suomen pääomasijoitusyhdistyksen (FVCA) mukaan noin puolet yhtiöistä on pääomasijoitustaustaisia.
Kesällä FVCA listasi 21 yhtiötä, jolla on potentiaalia pörssiin. Näistä suuria ovat esimerkiksi saunakiukaita valmistava, perheyhtiötaustainen Harvia, joka teki viime vuonna 44 miljoonan euron liikevaihdolla 10 miljoonan euron liiketuloksen.
Mahdollisia ovat myös optikkoliike Silmäasema ja nostopalveluita tarjoava Havator.
Silmäaseman omistajan Intera Partnersin mukaan yhtiön voisi viedä pörssiin kahden vuoden sisällä. Yhtiö teki viime vuonna 85 miljoonaa euroa liikevaihtoa ja 2,5 miljoonaa euroa liiketulosta.
Havator puolestaan teki 97 miljoonan euron liikevaihdolla viiden miljoonan liiketuloksen. Tavallisesti pääomasijoittaja pitää yrityksiä hallussaan 3-6 vuotta.
FVCA:n toimitusjohtajan Pia Santavirran mukaan pääomasijoittajien toiminta on pitkäjänteistä toimintaa.
”Yrityksen listaaminen vaatii pitkäaikaisen suunnitelman. Yrityksen yleistäkin mielikuvaa ja markkinointia rakennetaan pitkään.”